Majoritatea scoţienilor nu revendică nicio apartenenţă religioasă, o situaţie fără precedent pentru o naţiune constitutivă a Regatului Unit, potrivit datelor difuzate marţi, 21 mai, de serviciul pentru recensământ, informează AFP.
Conform rezultatelor unui studiu realizat în 2022, 51,5% din populaţie se consideră ”non-religioasă”, în comparaţie cu 36,7% în 2018 şi 27,5% în 2001.
Numărul persoanelor care se identifică drept enoriaşi ai Bisericii Scoţiei, protestante, a scăzut cu peste un milion de persoane din 2001 în acest teritoriu cu peste cinci milioane de locuitori. Aceştia constituie 20,4% din populaţie.
Procentul reprezentat de creştini catolici s-a diminuat de la 15,9% la 13,3%, în comparaţie cu cea a populaţiei de confesiune musulmană, care a crescut de la 1,45% la 2,2% în decursul a 10 ani.
Aceeaşi tendinţă se prezintă în restul Regatului Unit.
În Anglia şi în Ţara Galilor, răspunsul ”nicio religie” s-a plasat pe locul al doilea la cel mai recent recensământ, din 2021, când a înregistrat un procent de 37,2% faţă de 25,2% în 2011.
Pentru prima dată, mai puţin de jumătate (46,2%) din populaţia Angliei şi a Ţării Galilor se considera ”creştină” în 2021.
În Irlanda de Nord, proporţia persoanelor care nu revendică nicio apartenenţă religioasă a crescut de la 10,1% la 17,4% în acelaşi deceniu.
Cel mai recent recensământ a arătat că în prezent catolicii sunt mai numeroşi decât protestanţii, răsturnare de situaţie istorică pentru această provincie creată în urmă cu un secol ca enclavă protestantă într-o Irlandă catolică şi marcată de conflicte interreligioase.